PATVIRTINTA

Klaipėdos lopšelio-darželio,,Pumpurėlis“ direktoriaus 2015 m. rugsėjo 17 d.

įsakymu Nr. V-44

PRITARTA

Klaipėdos miesto savivaldybės administracijos Ugdymo ir kultūros departamento Švietimo skyriaus vedėjo 2015 m. rugsėjo 17 d.

įsakymu Nr. ŠV1-288

**klaipėdos LOPŠELIO-DARŽELIO ,,PUMPURĖLIS“ Neformaliojo vaikų švietimo DAILĖS GEBĖJIMŲ UGDYMO PROGRAMA**

1. **BENDROSIOS NUOSTATOS**

 1. Švietimo teikėjas – Klaipėdos lopšelis-darželis ,,Pumpurėlis“ (toliau – įstaiga), įregistruota Juridinių asmenų registre, kodas 190437328. Teisinė forma – biudžetinė įstaiga. Grupė -neformaliojo švietimo mokykla.

 2. Įstaigos buveinės adresas - Žardininkų g. 19, LT-94235 Klaipėda.

 3. Programos pavadinimas – Klaipėdos lopšelio-darželio „Pumpurėlis“ neformaliojo vaikų švietimo dailės gebėjimų ugdymo programa (toliau – programa).

 4. Programos rengėjai: Zita Paevičienė, direktoriaus pavaduotoja ugdymui, Lijana Račkienė, neformaliojo švietimo mokytoja.

 5. Programos koordinatorius – direktorė Kristina Marija Gudaitienė.

 6. Programos trukmė – tęstinė. Programos turinys koreguojamas pagal poreikį.

 7. Programos apimtis - vieneri mokslo metai.

 8. Programos dalyviai – ikimokyklinio (3-6 metai) ir priešmokyklinio (6-7 metai) amžiaus vaikai.

 **II. NEFORMALIJO UGDYMO PRINCIPAI**

 9. Kūrybiškumo principas. Ugdymo turinys orientuotas į mąstymo ir kūrybos įgūdžių lavinimą, kurie padėtų formuotis brandžiai, lanksčiai, pasitikinčiai savimi asmenybei, galinčiai sėkmingai pritapti ir toliau plėtoti savo gebėjimus šiuolaikinėje sparčiai besikeičiančioje, nuolat tobulėjančioje visuomenėje.

 10. Estetiškumo principas. Siekiama vaiko estetinio jausmų lavinimo, kaip svarbiausio dvasinio brendimo veiksnio.

 11. Integralumo ir humaniškumo principai. Siekiama ugdymo vientisumo, ugdymo procesas grindžiamas individualių vaiko fizinių, intelektualinių, emocinių, socialinių ypatybių pažinimu, atsižvelgiama į vaiko asmeninę patirtį, specialiuosius poreikius.

**III. TIKSLAS IR UŽDAVINIAI**

 12. Programos įgyvendinimui įstaigoje sudarytos palankios materialinės ugdymo(si) sąlygos: įrengtas meninio ugdymo kambarėlis, jame sukaupta dailės gebėjimų ugdymui reikalingų priemonių. Pedagogė kryptingai ir sistemingai domisi ir kelia profesinį meistriškumą dailės gebėjimų ugdymo srityje.

 13. Programos tikslas – tenkinti įvairaus amžiaus vaikų meninius-kūrybinius poreikius, siekti gilesnio dailės pažinimo, susipažįstant ir praktiškai prisiliečiant prie įvairių dailės rūšių: tapybos, grafikos, piešimo, lipdymo.

 14. Programos uždaviniai:

 14.1. ikimokyklinis amžius:

 14.1.1. sudaryti sąlygas eksperimentams su įvairiomis medžiagomis ir priemonėmis;

 14.1.2. skatinti tarpusavio bendravimą ir bendradarbiavimą, pasitikėjimą savimi bei džiaugsmą kūrybiniu procesu.

 14.2. priešmokyklinis amžius:

 14.2.1. sudaryti sčlygas perimti tautos kultūros vertybes, mokyti panaudoti liaudies raštų motyvus savo darbuose;

 14.2.2. išmokyti nuosekliai atlikti technologinius procesus, kad vaikai įgytų gebėjimų, padedančių atsirinkti darbo priemones, medžiagas, įsivertinti rezultatus;

 14.2.3. skatinti supažindinti kitus su savo darbu.

 15. Dailės veikla vykdoma pogrupiais (iki 10 vaikų). Pogrupiai sudaromi, atsižvelgus į ugdytinių amžių, gebėjimus ir asmeninius jų saviraiškos poreikius.

**IV. TURINYS. METODAI. PRIEMONĖS**

 16. Ikimokyklinis amžius (3-6 metai)

|  |  |  |  |
| --- | --- | --- | --- |
| Eil. Nr. | Kompetencija | Turinys | Metodai, priemonės |
| 16.1. | Meninė kompetencija | Dailės užsiėmimai yra organizuojami pagal išplėstinį planą, kuris sudarytas pagal temas, atsižvelgiant į metų laikus ir ugdytinių amžių. Dailės užsiėmimų metu ugdytiniai sužino popieriaus savybes ir eksperimentuoja su juo: glamžo, drėkina ir piešia akvarele, pastebi spalvų skirtumus ant glamžyto, neglamžyto, drėgno popieriaus. Bando orientuotis lape, išmėgina įvairias piešimo priemones, naudoja mišrią techniką, maišo spalvas ir išgauna atspalvius. Stebi gyvąją gamtą (medžius, gėles, paukščius, sraiges, vorus, boružes ir kt.), negyvąją gamtą (debesis, akmenis, dangaus kūnus ir kt.), piešia įvairiomis priemonėmis: teptuku, pagaliuku, pirštais, plunksnomis ir kt. Kuria pasakas piešdami pastele ant tamsaus popieriaus. Naudojasi žirklėmis, aplikavimą derina su piešimu, štampavimu.Spontaniškai išreiškia savo nuotaiką įvairiomis meninės raiškos priemonėmis. Susipažįsta su tautodailininkų darbais. | Metodai: pokalbis, diskusija, žaidimas, stebėjimas gamtos, jos reiškinių, įsivaizdavimas, muzikos klausymas, piešimas, tapymas (patalpoje ir lauke), lipdymas, aplikavimas, koliažas, lankstymas, popieriaus plastika, fraktalų piešimas, origami ir konstravimo derinimas, dekupažo pradmenys, antspaudų darymas, įvairūs popieriaus dekoravimo būdai, projektas, paroda, konkursas ir kt.Priemonės:gofruotas, tampomas, spalvotas, toninis, vaškinis popierius, kartonas, laikraštis, tapetas, akvarelė, guašas, daržovių dažai, dažų voleliai, vaškinės kreidelės, pastelė, tušas, pieštukai, žymikliai, plunksnos, klijai, žirklės, mediniai pagaliukai, plastilinas, modelinas, plastmasiniai peiliukai, įvairios formelės, audinių atraižos, kreida, porolonas, druska, folija, tempera, siūlai, sagos, oda, servetėlės, anglis, atspaudai, kinetinis smėlis, gamtinė medžiaga, šviesos lenta,spaudiniai, dailės kūriniai,dailės albumai, reprodukcijos, informacinės technologijos,molbertai, darbastaliai ir kt. |
| 16.2. | Komunikavimo kompetencija | Dalinasi informacija, įspūdžiais su draugais, pedagogu, diskutuoja. Aptaria knygučių iliustracijas, gėrisi jomis. Stengiasi komentuoti savo kuriamą darbą, pedagogas padeda išplėtoti mintis, pastebi kalbos netikslumus, pateikia klausimus |
| 16.3. | Pažinimo kompetencija | Turi galimybę suvokti priežasties ir pasekmės dėsnius – kodėl ir kaip tai atsitinka, sužino apie spalvas, formas, medžiagų struktūrą, kūno galimybes. Ilgiau sutelkia dėmesį, pratinasi lyginti, vertinti, išmoksta tvarkos, eiliškumo, planavimo. Pradeda pažinti įvairias dailės šakas: tapybą, grafiką, skulptūrą ir kt. Susipažįsta su tautodaile, regiono dailės paveldu, dailininkais. Stebi gamtą ir labiau ją pažįsta per pojūčius, spalvas, lytėjimą |
| 16.4. | Sveikatos saugojimo kompetencija | Užsiėmimų metu laikosi susitarimų, taisyklių ir tvarkos. Kūrybinės veiklos metu lavina kūno koordinaciją, pirštų ir riešo judesius, lytėjimo pojūčius. Tobulėja gebėjimas vizualiai skirti objektus, derinama akies ir rankos veikla. Ugdosi emociškai: gali bendrauti be žodžių, jausmus išreiškia meno priemonėmis, taip pašalina įtampą, baimę, priešiškumą, įgauna pasitikėjimo savo jėgomis, savitvardos, geba susikaupti, džiaugiasi asmenine bei draugų kūryba |
| 16.5. | Socialinė kompetencija | Bando rasti sprendimą, įveikti sunkumus, būti nepriklausomas. Įgija bendravimo vaizdu elementarius įgūdžius; formuojasi dori santykiai su kitais žmonėmis, gamta, dailės kūriniais, žmogaus padarytais daiktais. Ugdosi gebėjimą gerbti kitų idėjas. |
|  17. Priešmokyklinis amžius (6-7 metai) |
| 17.1. | Meninė kompetencija | Aptaria reprodukcijas, meno kūrinius, savo patirtus jausmus, būsenas išreiškia dailės priemonėmis (savo pasirinktomis ir pedagogo pasiūlytomis). Analizuoja tautodailės darbus: austas juostas, margučius, medžio raižinius, odos dirbinius ir kt. Pastebi jų ornamentiką, faktūrą, spalvas ir tai pritaiko savo kūrybiniuose darbuose. Užfiksuoja vaizdus, klausydamiesi muzikos. Lipdant geba naudoti įvairius plastiškoms medžiagoms būdingus išraiškos būdus: tempimą, formavimą, konstravimą, geba panaudoti papildomas medžiagas įspūdžiui sustiprinti, dekoruja naudodami įvairias įprastines ir netradicines priemones.Lipdo pagal pasiūlytą temą ir pagal savo sumanymą, kuria kompozicijas.Gėrisi savo ir draugų kūryba. |
| 17.2. | Komunikavimo kompetencija | Savarankiškai ieško informacijos rašytiniuose šaltiniuose, komentuoja meninio pobūdžio iliustracijas. Plečia savo žodyną vartodami specialius terminus: skulptūra, paletė, tekstūra, koliažas ir kt. Pristato savo sukurtą darbą, įvardija raiškos priemones, ieško tinkamų žodžių, išsireiškimų apibūdinti jausmams, išgyvenimams, emocijoms. Garsiai mąsto, svajoja, pasakoja savo idėjas |
| 17.3. | Pažinimo kompetencija | Skiria įvairias dailės šakas: tapybą, grafiką, skulptūrą ir kt. Atkreipiamas dėmesys į žymius menininkus (M. K. Čiurlionis, K. Šimonis, P. Pikaso ir kt.), vartomi reprodukcijos albumai su jų darbais. Tyrinėja įvairias medžiagas, jų fizines savybes, įrankius, žino, kam naudojami. Pažįsta ne tik spalvas, bet ir atspalvius, suvokia, kurios spalvos dera, kurios ne, nusako, kas nutiks sumaišius spalvas. Kurdamas erdvines konstrukcijas ar lipdydamas tyrinėja formas ir lavina erdvės jausmą, lavina matavimo įgūdžius.Išmoks atrasti nuolat naudojamų daiktų galimybes. Kurdamas gebės pažinti ir įvertinti kūrybinei saviraiškai tinkams medžiagas ne tik darželyje, namuose, bet ir kitoje aplinkoje.Plės ekologines žinias apie medžiagų dagkartinį panaudojimą. |
| 17.4. | Sveikatos saugojimo kompetencija | Plėšydami popierių koliažams ar karpydami žirklėmis, lavina smulkiuosius raumenis. Piešdamas linijas, formas, lavina judesius,orientaciją lape bei koordinaciją.. Kuria tvarkingai, saugiai, taupiai. Žino, kokį pavojų sveikatai kelia nesaugiai naudojamos priemonės, taip pat, ką daryti susižeidus |
| 17.5. | Socialinė kompetencija | Per tautodailę sužino žmogaus gyvenimo ypatumus, kokie buvo amatai. Ugdosi supratimą apie gyvenamąją aplinką. Noriai kuria kartu su draugais koliažus, knygeles ir kt. Nusako, kuo jam patinka savo ar kitų darbeliai. Dirba atsakingai, susikaupęs, supranta, kad reikia baigti tai, kas pradėta, sutvarko darbo vietą |

**V. PASIEKIMAI IR JŲ VERTINIMAS**

18. Įgyvendinus programą, bus:

 18.1. susipažinta su dailės priemonėmis bei jų raiškos galimybėmis;

18.2. suformuoti gebėjimai savarankiškai pasirinkti dailės priemones;

18.3. išlavintas pastabumas, erdvinis suvokimas, vaizduotė, mąstymas, dėmesys, smulkioji motorika;

18.4. išugdytas pakantumas skirtingiems požiūriams į pasaulį, drąsa būti originaliam, nebijoti naujų sudėtingų dalykų;

 18.5. dalyvauta įvairiose respublikoje ir mieste organizuotose vaikų kūrybos parodose, konkursuose, festivaliuose.

 19. Vaiko daroma pažanga yra vertinama nuolat, laisvai pasirenkant vertinimo būdus ir formas: stebėjimą, pokalbį, diskusiją, vaiko darbų ir veiklos analizę, vaiko pasakojimus ir kt.

 20. Vertinimo metu gauta informacija fiksuojama pasiekimų vertinimo formose du kartus per mokslo metus (spalio ir balandžio mėnesiais) ir kaupiama Vaiko pasiekimų aplanke.

 21. Informacija, sukaupta Vaiko pasiekimų aplanke, aptariama su tėvais ar globėjais individualiai, taip pat naudojama planuojant pedagogo veiklą.

**VI. NAUDOTI ŠALTINIAI IR LITERATŪRA**

 1. Verseckienė O., Marcinkas F. ir kt. Po tėviškės dangum. Etninio ugdymo gairės. 1955.

 2. Ragauskienė I. Netradicinė vaiko dailė darželio erdvėje ir gamtoje // Žvirblių takas. 2002. Nr. 1.

 3. Stankevičienė K. Tautodailė kaip kūrybiškumo ugdymo šaltinis ir priemonė // Žvirblių takas. 2004. Nr. 2.

 4. Dodge T. D. ir kt. Ikimokyklinio amžiaus vaikų kūrybiškumo ugdymas. - V., 2007.

 5. Klaipėdos lopšelio-darželio“Pumpurėlis“ ikimokyklinio ugdymo programa . Klaipėda, 2010.

 6. Priešmokyklinio ugdymo bendroji programa. V., 2014.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

SUDERINTA

Klaipėdos lopšelio-darželio ,,Pumpurėlis“

mokytojų tarybos posėdžio

2015 m. gegužės 20 d. protokoliniu

nutarimu (protokolas Nr.2 )